作者:蘇頲
標題:夜聞故梓州韋使君明當引紼感而成章
內容:惻矣南鄰問，冥然東岱幽。裡閈寧相杵，朝歎忽遷舟。君心惟伯仲，吾人複款遊。對連時亦早，交喜歲才周。序發扶陽贈，文因司寇酬。詎期危露盡，相續逝川流。臥疾無三吊，居閑有百憂。振風吟鼓夕，明月照帷秋。蘚駁題詩館，楊疏奏伎樓。共將歌笑歎，轉為弟兄留。感物存如夢，觀生去若浮。餘非忘情者，雪涕報林丘。